
СатукIэ япыщIащ къэрал 11-м
Адыгей.Республикэр сату IуэхукIэ япыщIащ къэрал 11-м. Адыгейм и ерыскъыпхъэхэр, химие IэнатIэм, машинэ ухуэныгъэм ехьэлIа, апхуэдэуи целлюлоз-тхылъымпIэ продукцэхэр яхурегъашэ Абхъазым, Израилым, Украинэм, Беларусым, Къэзахъстаным.
Къыхэдгъэщынщи, езы Адыгейм къыIэрохьэ Сирием, Италием, Германием, Франджым, Словакием къраш мэкъумэшхэкIрэ ерыскъыхэкIыу санкцэхэм химыубыдэ-хэр, апхуэдэуи машинэхэр, Iэмэпсымэхэр. Республикэм экономикэ зыужьыныгъэмрэ сатумкIэ и министр Былымгъуэт Ибрэхьим зэрыжиIамкIэ, нэгъабэ и щIышылэ-фокIадэ мазэхэм псори зэхэту доллар мелуан 55-рэ и уасэ сату Iуэху зэдрагъэкIуэкIащ. Абы щыщу доллар мелуан 13,6-рэ республикэм яхуиутIыпщам хуозэ, республикэм кърашащ доллар мелуан 41,5-рэ и уасэ.
Къуажэхэр газкIэ къызэрагъэпэщ
Къэрэшей-Шэрджэс.2017 гъэм республикэм газкIуапIэ километр 23-м щIигъу щаукъуэдиину я мурадщ. Федеральнэ программэм ипкъ иткIэ Къэрэшей-Шэрджэсым и къуажэхэр газкIэ къызэгъэпэщы-ным сом мелуан 40-м щIигъу трагъэкIуэдэнущ.
Республикэм Мэкъумэш хозяйствэмкIэ и министерствэм и къудамэм и унафэщI Хамхоев Хьэсэн зэрыжиIамкIэ, 2017 гъэм къуажэхэр газкIэ къызэгъэпэщыным сом мелуан 40,4-рэ хухахынущ. Нэгъабэ газ бжьамий километри 8,9-рэ яукъуэдиямэ, иджы ар хуэдитIкIэ нэхъыбэ хъунущ. Программэм хыхьэ Iуэхухэр зэфIэгъэкIыным хыхьэу Къэрэшей-Шэр-джэсым заявкэ итащ федеральнэ бюджетым къыхэкIыу сом мелуан 216,5-рэ къратыну. Республикэ бюджетым къыхахынущ сом мелуан 93-м щIигъу, муниципальнэм — сом мелуани 5,7-рэ.
УЭРДОКЪУЭ Женя.
